Mazurek, Milan, poslanec NR SR (2022-12-08):
Toto tu, to, čo ste nám predložili, pán minister alebo podpredseda vlády, to je tak nebezpečný, fašistický zákon, že to do demokratickej spoločnosti jednoducho nepatrí. Mňa by úprimne zaujímalo, či ste s tým reálne stotožnený, že chcete zakazovať ľuďom pre ich legitímne, podľa môjho názoru legitímne názorové postoje, právo vyjadrovať sa v tzv. demokratickej spoločnosti. Ja som už zlomil tú pomyselnú palicu a prestal som sa pýtať týmto smerom, pretože tým, keby ste predložili návrh zákona, ktorý by bol podpísaný Igorom Matovičom, bolo by tam napísané, že všetkých opozičných poslancov zaradom zavrieme do väzenia aj s ich rodinami, tak oni mu to odhlasujú. Oni o tom nebudú premýšľať. Lebo niečo také do ich slovníka nepatrí, oni nevedia myslieť. Lebo keby myslieť vedeli, tak sa prví postavia na odpor voči tomuto šialenému fašistickému zákonu. Vy ste navrhli, právo vlády, resp. jej zriadeného cenzorského úradu, zakazovať webové stránky z tak neuveriteľne širokou definíciou, že tam zapadá akákoľvek opozičná aktivita. Akákoľvek opozičná aktivita. Vraj cielená politická destabilizácia. Čo to prosím vás pekne znamená? Každý jeden z nás budeme mať iné vysvetlenie na to, čo to bude znamenať. Ak nám predložíte desať výrokov, tak každý jeden z nás môže posúdiť, podľa mňa to je cielená politická destabilizácia, podľa mňa nie. A kto o tom bude rozhodovať? Cenzorská komisia? No vo výsledku áno podľa tohto návrhu zákona. Píšete, že blokovať weby bude možné aj na základe radikalizácie politickej diskusie. Čo to, prosím pekne, znamená radikalizácia politickej diskusie? Videli ste už niekedy vystupovať Igora Matoviča tu v tomto pléne? Tu mi nadával do fašistických hovien z tohto miesta. Čo to je, ak nie radikalizácia politickej diskusie. Zakážete mu facebookovú stránku? Lebo aj to tam navrhujete. Zakazovať facebookové profily. Veď musíte podľa tohto návrhu. Lenže my všetci dobre vieme, čo to znamená. Vy nebudete zakazovať vládnym politikom vystupovať. Pretože žiadna vláda neprijíma cenzorské zákony preto, aby zakazovala svoje vlastné prezentačné aktivity. Robí to preto, aby zakazovala opozičné aktivity. Aktivity, ktoré ohrozujú budúcnosť tej vlády. A nič viac nezodpovedá radikalizácií politickej diskusie ako prejavy Igora Matoviča. Veď to je neuveriteľné, aké sú vulgárne, aké sú primitívne, ako rozdeľuje spoločnosť, ako útočí, hľadá vinníkov a označuje ich tými najhoršími výrazmi. Nič horšie v rámci radikalizácie politickej diskusie ako pôsobenie Igora Matoviča v politike Slovensko nezažilo. Ale nikto normálny, nikto mysliaci asi neočakáva, že práve jeho bude cenzorský úrad blokovať. Hovoríte, že blokovať musíte aj na základe tzv. spochybňovania základných demokratických hodnôt. To je tak široký pojem, že si to až neviem predstaviť. V starom Grécku nemohli voliť otroci, nemohli voliť nevoľníci, nemohli voliť zadlžení ľudia, nemohli voliť ženy. Sú to základné demokratické hodnoty? Ja sa pýtam. Lebo kto definuje tie základné demokratické hodnoty? Čo keď sa teraz niekto postaví a začne bojovať za základné demokratické hodnoty pravej aténskej demokracie? No tie sú dnes považované za totalitu. Demokracia je tak hrozne široký pojem, že to jediné podstatné na nej je v skutočnosti to, že umožňuje voľnú diskusiu. Že sa práve sloboda rôznych politických názorov, videní sveta a presvedčení, ktoré, samozrejme, nevyzývajú k tomu, aby upierali iným ľudské práva alebo nevyzývajú k nejakej forme násilia, táto sloboda politických názorov, súťaží, rozhoduje o tom, ktorý vyhráva, ktorý je lepší. A práve táto sloboda je dôvodom, pre ktorý sa môžme ako spoločnosť rozvíjať. Predrečník tu povedal veľmi dobrú vec. Iba tie najhlúpejšie vlády chcú zakazovať protichodným politickým názorom a postojom, aby sa mohli slobodne šíriť. Pretože sú hlúpe. Tak ako táto vláda, ktorá to predložila. Pretože ak by bola tá vláda múdra, tak by vedela v argumentačnom zápase obhájiť svoju pozíciu. Vedela by jednoznačne presadiť svoje stanoviská inteligentnejšími, lepšími, rozumnejšími, hodnotnejšími argumentmi, ale nevie to, dostáva na frak v každej jednej debate, v každom jednom nejakom diskusnom internetovom fóre. A to je dôvod, pre ktorý príde s takýmto absurdným zákonom, ktorý umožní zablokovať každého. Každého. Tu nemáte žiadne limity, žiadne rámce, žiadne mantinely, každého facebookový profil po novom bude môcť byť zablokovaný, ak radikalizuje politickú diskusiu. Za to, že vás nazvem hlupákmi, za to, že vás nazvem politickými fašistami, za to, že vás nazvem nepriateľmi demokracie, za to, že vás nazvem jednoducho likvidátormi Slovenska, to všetko si bude môcť nejaký cenzorský úradník vysvetliť ako radikalizáciu politickej diskusie a môže ma vypnúť! Veď to je nemysliteľné takýmto spôsobom pristupovať k budúcnosti a k slobode v štáte. Toto do slobodnej spoločnosti jednoducho nepatrí, nie je to mysliteľné. A ja nedokážem pochopiť, ako niekto môže na jednej strane zahlasovať za takýto odporný protislobodný, protidemokratický paškvil a na druhej strane vyjsť pred kamery a hrdiť sa, ja som tá demokratická platforma. Nič, žiadna demokracia v tebe nie je, si totalitná beštia! Boľševik! Kovaný kosák, kladivo si vytetuj na čelo, lebo to vo výsledku robíš týmto zákonom! Je to odporné! Je to zvrátené! A stojím tu preto, pretože chcem, aby ľudia vedeli, čo chcete presadiť! Absolútnu totalitu! Chorú totalitu! Zvrátenú totalitu! Totalitu, ktorá totálne zodpovedá päťdesiatym rokom minulého storočia! Zablokovať každého, kto sa vám nepáči, tak to máte napísané vo vašom vlastnom zákone! Už len predstava, že nejaká vláda to v 21. storočí, po tom novembri, ktorý tak veľkolepo oslavujete, dokáže presadiť do praxe, dokáže to navrhovať a dokáže to tlačiť na ľudí, je totálne šialená! Ale dnes sa to stalo. A nedokázali to žiadne vlády pred vami. Dokázala to až vaša vláda! Vaša vlastná vláda, ktorá pritom je najväčšou šíriteľkou hoaxov, ktorých Slovensko zažilo! Vy chcete zakazovať iným šíriť údajne nepravdivé informácie?! Kto tu šíril informáciu, že vakcína je sloboda?! Ja som to nebol. A kto klamal všetkým ľuďom?! No vy! Kto hovoril, že má 99-percentnú účinnosť? Tomu už neverí nikto, absolútne nikto, lebo to bola kravina! No vy ste to šírili, ja nie. Vy ste šírili hoaxy! Kto vyzýval k tomu, aby sociálne siete blokovali ľudí, ktorí tvrdia, že ten vírus môže byť z laboratória?! Nie ja. Vlády USA! Európska komisia! Svetová zdravotnícka organizácia! Tí všetci sa mýlili! Teraz je dokázané, že tí všetci sa mýlili. (Reakcia z pléna.) Ľudia klamali! Klamali, to je lepšie, tí ľudia, ktorí na Facebook, na Twitter a podobné sociálne siete v tom čase napísali, že čo keď ten vírus je z laboratória, boli blokovaní a pritom tí ľudia mohli mať pravdu, lebo stále nie je žiadne oficiálne stanovisko s tým rozdielom, že dnes už môžete tieto veci slobodne písať, lebo diskurz sa zmenil, pravda je zrazu niekde inde. Ale pri vašom zákone by ste kľudne zablokovali všetkých, ktorí toto tvrdili, a o pol roka by sa ukázalo, že majú pravdu. To je šialené. To je nemysliteľné. Koľkí z vás tu tvrdili, že ak sa zaočkujete, je omnoho menšia šanca, že budete prenášať ochorenie? Všetci ste klamali! Lebo neexistovalo jedno podporné stanovisko, jedna vedecká štúdia a priznala to zástupkyňa Pfizeru pred vypočutím na európskom výbore v Európskom parlamente. Povedala to: „No my sme tie dáta nemali, my sme to neskúmali, my ste ju rýchlo potrebovali schváliť, no my sme nevedeli, či to pomáha.“ Ale ľudia tu boli ostrakizovaní na základe toho, že tvrdili to, čo tvrdí sama zástupkyňa Pfizeru! Je to šialené, tie dva roky boli totálnym otváračom očí pre všetkých, ktorí chceli vidieť, akým spôsobom sa manipuluje s informáciami, ako sa dokáže klamstvo stať nanútenou pravdou, ako dokážu hlupáci presadzovať svoje pomätené myšlienky totalitného charakteru na úkor pravdy, spravodlivosti a slobody slova. A dnes to idete dať do zákonu. Šialeného zákonu. Zákonu, ktorý totálne rozvráti možnosť budúcej slobody. A potom je tu ešte jedno riziko, zoberte ho v úvahu. Keby sme boli rovnako zvrátení a totalitne uvažujúci ako vy, vy sami už predpokladáte, že po ďalších voľbách tu už nebudete, čo nám bude brániť ďalej vláde vás všetkých povypínať?! Čo nám bude brániť?! Veď vy nám to tu dávate do rúk, radikalizácia politickej diskusie, za desať sekúnd mám odôvodnené, prečo vypnem Matoviča. Ale ja ho nechcem vypnúť, lebo ja na rozdiel od neho si ctím slobodu slova. Čo nám bude brániť vypnúť Hegera?! Ja ho nechcem vypnúť, prízvukujem vám to znovu, ja vám prajem slobodu slova všetkým, ako tu sedíte štyrom či piatim, všetkým vám tú slobodu slova prajem, všetkým, ktorí ste v parlamente, slobodne sa vyjadrujte, dokiaľ nevyzývate na nejaké násilie a hovorte si, čo chcete, mne je to jedno. Ja som za to, aby tá najlepšia myšlienka pre ľudí zvíťazila. To znamená, kto vie tých ľudí lepšie osloviť, nech zvíťazí ten. Ale vy nám dávate do rúk právo vás všetkých kľudne vypnúť. Chcete s tým hazardovať? Chcete s tým hazardovať? A potom budete plakať, oni vypli Denník N, oni vypli denník SME. Tak ako vy ste predtým vypli alternatívne médiá. Plačte. Plačte! Je to vaša vina, vaša robota. A vyzývam všetkým tých novinárov, ktorí toto schvaľujú, tešte sa! Ak títo ľudia dnes začnú vypínať alternatívne médiá natrvalo, potom budete možno vypnutí vy. Tak užite si ten posledný rok fungovania, lebo túto vládu už nikto voliť nebude. Tá už ukázala, čo vie. Tá si znepriatelila všetkých. Kto bude voliť Igora Matoviča? Deväťdesiat tri percent ľudí ho nenávidí na Slovensku. On sa odpísal sám. On nepotreboval politických oponentov, on si to zabezpečil sám pred všetkými. Ale vy, médiá, keď dnes nebudete upozorňovať na to, že táto vláda zavádza totalitu, tak možno skončíte aj vy. Lebo veď keď už tu totalita bude, tak na čo sa už potom hrať? Na čo sa hrať? Prečo by sa ďalšia vláda mala hrať na demokraciu, keď táto vláda zaviedla totalitu?! Tak poďme totalitu! Len protichodnú. A poďme sa zničiť všetci navzájom, lebo to je riešenie podľa tejto vlády. A opovrhujem ľuďmi, v tomto prípade Eduardom Hegerom, ktorý verejne povie, že tento zákon je preto, aby bol internet bezpečnejším miestom. Prepáčte, ale bezpečnejším miestom pre vás, preňho, pre Matoviča a ďalších, ktorí z toho internetu odpracú svojich kritikov, ale bezpečnosť neznamená cenzúru! Bezpečnosť znamená to, že napríklad na tom internete neuvidíte nejakú reklamu na pedofilné odkazy, na nejaké vraždy, násilnosti a tak ďalej. To považujem za istú formu bezpečnosti, že vaše deti napríklad nie sú vystavené pornografii – a tieto veci logicky treba riešiť – alebo podvodom. Ale nie to, že zablokujete protichodný politický názor, ktorý vám prekáža. A tých príkladov som tu povedal len za posledné dva roky hneď niekoľko, tak ich tých najvypuklejších, ako táto korona totalita odhalila pravú tvár lží, ktoré sú nanucované obyvateľom ako tá najsvätejšia, posvätná, neodškriepiteľná a nespochybniteľná pravda. Obyčajné prachsprosté lži. A z môjho pohľadu je úplne na mieste obávať sa, aké ďalšie lži prídu. Čo keď o mesiac, o dva príde niečo ďalšie, čo nám všetkým nanútite, vypnete polovicu našich stránok, lebo veď my to budeme tvrdiť a o pol roka sa ukáže, že my sme mali pravdu. Čo potom? Kto rozhodne? Kto bude ten arbiter, kto povie: No, porušili ste zákon, nebolo to úplne cielené, nebolo to dobré, takto to nemalo byť, tá opozícia vlastne mala pravdu, Ústavný súd. Kto?! Veď takto demokracia fungovať nemá. A znovu sa vraciame k tej prapodstate celého tohto. Ak by ste boli inteligentná, rozumná vláda, vy sa nebojíte otázok. Ak by ste boli inteligentní, rozumní ľudia, nebojíte sa ísť do argumentačnej debaty s kýmkoľvek, lebo vaše stanovisko podporuje váš rozum, inteligencia a argumentačné rečnícke schopnosti a presadíte si svoju pravdu. Nemusíte presvedčiť toho opozičného človeka, to sa nedá, ale môžete presvedčiť toho diváka, ktorý posudzuje, kto z vás dvoch mal v tej debate pravdu. A keď ste teda lepší a rozumnejší a máte tú pravdu, to je ten podstatný jav, tak zvíťazíte, lebo pravda vraj vždy zvíťazí. Keď ste ale slabosi a boľševici, no tak toho druhého zablokujete a nedovolíte mu rozprávať a už tú pravdu zrejme budete musieť mať, lebo žiadna v tom mori informačnom poli nebude. Zamyslite sa nad tým, čo tu hovorím. Za tento návrh zákona zahlasuje len boľševický slaboch. Boľševický slaboch, ktorý povie: Som zúfalý, ufňukaný, zženštilý, nemám pravdu, som hlúpy a potrebujem, aby som zablokoval tých, ktorí ma vedia v debate zničiť, pretože tí tú pravdu logicky majú, to je dedukcia. A ja nechcem, aby to ľudia vedeli, nechcem, aby ľudia odhalili, aký som slabý, zúfalý a zbabelý, nechcem, aby ľudia odhalili, aký som hlúpy, tak tých ľudí skrátka zablokujem. Úplne jednoduchá matematika, jednoduchá logika.